ვერა ჩასლავსკა
ვერა ჩასლავსკა (ჩეხ. Věra Čáslavská; დ. 3 მაისი, 1942 — გ. 30 აგვისტო, 2016) — ჩეხოსლოვაკიელი სპორტული ტანმოვარჯიშე. 1959-1968 წლებში საერთო ჯამში, მან 22 საერთაშორისო ტიტული მოიგო, მათ შორის 7 ოლიმპიური ოქროს მედალი, 4 მსოფლიო ჩემპიონატი და თერთმეტი ევროპის ჩემპიონატი. ჩასლავსკა ყველაზე ტიტულოვანი ჩეხი ტანმოვარჯიშე და ერთ-ერთია იმ ორი ქალი ტანმოვარჯიშედან, (ლარისა ლატინინასთან ერთად) ვინც „all-around“ ღონისძიებაში მიყოლებით ორ ოლიმპიადაზე ოქროს მედალი მოიპოვა. გარდა ტანვარჯიშში წარმატებული კარიერისა, ჩასლავსკა ცნობილია ჩეხოსლოვაკიის დემოკრატიზაციის მოძრაობის თავისი ღია მხარდაჭრითა და 1968 წელს საბჭოთა ჯარების ჩეხოსლოვაკიაში შეჭრის საწინააღმდეგო პოზიციით. 1968 წლის ზაფხულის ოლიმპიურ თამაშებზე (მეხიკო) „balance beam“ და „floor exercise“ ღონისძიებების დაჯილდოების ღონისძიებაზე მან მთელი მსოფლიოს წინაშე პროტესტი გამოხატა იმით, რომ საბჭოთა კავშირის ეროვნული ჰიმნის გაჟღერების დროს თავი არ აუწევია და მხოლოდ ქვევით იყურებოდა. მაშინ, როდესაც ჩასლავკას საქციელს აპლოდისმენტებით შეხვდნენ, ახალმა რეჟიმმა ის პერსონა ნონ გრატად გამოაცხადა. ის აიძულეს, გადამდგარიყო და წლების განმავლობაში მოგზაურობის, მუშაობისა და სპორტულ ღონისძიებებზე დასწრების უფლება ჩამორთმეული ჰქონდა. ჩასლავკას მდგომარეობა შედარებით გამოსწორდა 1980-იან წლებში, როდესაც ის საერთაშორისო ოლიმპიური კომიტეტის შემადგენლობაში შევიდა. ხავერდოვანი რევოლუციის შემდეგ კი მისი სტატუსი რადიკალურად შეიცვალა. 1990-იან წლებში მას მრავალი საპატიო თანამდებობა ეკავა, მათ შორის, ჩეხეთის ოლიმპიური კომიტეტის პრეზიდენტის თანამდებობა.